Proteas kry Wêreldbeker-hupstootTemba Bavuma. Foto: Twitter. Dit is deesdae nie noodwendig ŉ uitgemaakte saak dat die Proteas vir Nederland op die krieketveld sal klop nie – dink byvoorbeeld aan dáárdie T20-Wêreldbekerkragmeting in Adelaide. Maar Temba Bavuma het saam met spelers soos Sisanda Magala, Aiden Markram en Tabraiz Shamsi toegesien dat Suid-Afrika sy teenstanders in Benoni met agt paaltjies troef. Sodoende het die Proteas broodnodige punte op die Superliga-punteleer verdien om hul pad na die komende Eendagkrieket-wêreldbekertoernooi in Indië net ŉ bietjie meer gelyk maak. Suid-Afrika sal nou Sondag se kragmeting ook moet wen om ŉ meer direkte vlug na Indië te bespreek. Terselfdertyd sal hulle duim vashou dat Ierland minstens een wedstryd in sy reeks teen Bangladesj verloor. Bavuma (90*) en Aiden Markram (51*) het nou amok onder die Nederlandse boulers gemaak, terwyl Tabraiz Shamsi (3/25) en Sisanda Magala (3/37) vroeër die besoekers se kolwers op die agtervoet geplaas het. Job well done for the Proteas ✅ Temba Bavuma's fantastic 90*, along with Aiden Markram's 51*, sees the Proteas beat the Netherlands by 8 wickets. pic.twitter.com/XBk1M6a7tR — SuperSport ???? (@SuperSportTV) March 31, 2023 “Ek geniet deesdae my krieket,” het Bavuma ná afloop van die wedstryd gesê. Die Protea-eendagkrieketkaptein het die wedstryd met ŉ grenshou beklink. Sy gemiddeld in eendagkrieket is tans ŉ baie gesonde 54,47 en hy slaan sy lopies teen ŉ treftempo van 92,03. “Die spelers het vertroue in mekaar se vermoëns en my planne is deesdae baie duideliker.” Nederland 189/10 in 46,1 boulbeurte: Teja Nidamanuru 48, Tabraiz Shamis 3/25 en Sisanda Magala 3/37. Suid-Afrika 190/2 in 30 boulbeurte: Temba Bavuma 90*, Aiden Markram 51* en Aryan Dutt 1/30.